તો, જેની તમે બંદૂકથી ખોપડી ઉડાડી દેશો એને પાર્કનો સ્ટાફ લેબમાં લઈ જઈ, ગોળી કાઢી, ફરી રીપ્રોગ્રામ કરી, જાણે કદી ગોળી વાગી જ નથી એમ રિપેર કરી બીજે દિવસે ફરી પાર્કમાં ફરતો કરી દેશે. પાર્કમાં માણસના મનની દરેક ઈચ્છાને પૂરી કરવાની પૂરી સગવડ છે, એ માટે અહીં અનેક ‘નેરેટિવ્સ’ એટલે કે વાર્તાઓ એકસાથે ચાલી રહી છે, વળી એ બધી એકબીજામાં ગૂંથાયેલી છે. શ્રેણીના પહેલા અને મહદંશે બીજા હપ્તામાં તો તમે ખોવાયેલા જ રહેશો, તમને ખ્યાલ પણ નહીં આવે કે આ બધું શું ચાલે છે, કારણકે ત્યાં સુધી તમને ખબર નથી કે એમાંના કેટલા લોકો નકલી છે અને કેટલા ખરેખર માણસ છે. આ નકલી માણસો એટલે કે હોસ્ટ્સ આવનારા મહેમાનોને કોઈ પણ રીતે હાનિ ન પહોંચાડે એ તેમના મૂળ કોડમાં લખેલું છે, એટલે એમના તરફથી કોઈ ભય નથી, અને તો જ તમારી ઈચ્છાઓ, વિકૃતિઓ ખુલીને બહાર આવશે ને! પણ શું ખરેખર એમ છે? આ પ્રશ્નો જ વેસ્ટવર્લ્ડનું જમાપાસું છે.